  Анжелика Тихонова корреспондент Удмуртиысь Кияса ёросысь «Дубровское» экофермае Голландиысь зааненской выжыысь 800 кечъёсты вайизы. Нош оглом ферма 1 сюрс йырлы чакламын. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Озьы ик Голландиысь ӟеч выжыысь 30 айы кечъёсты но вайизы. Озьыен, зааненской выжыысь кечъёслэсь йӧлзэс вуоно арын куартолэзе кыскыны быгатозы ини Зааненской выжыысь кечъёс дунне вылын тужгес йӧло кечъёсын лыдъясько. Элькунамы туннэ нуналлы возиськись кечъёслэсь нуналаз 2,5-3 килограмм йӧл кыско ке, зааненской выжыысь пудо нуналаз 5,4 процентозь наплыкен но 3,6 процентозь белокен 4,5-5 килограмм вылӥ ӟечлыкъем йӧл сёто. Со премиум классъем сыръёсты поттыны мынэ, со пӧлын тӧдьы пурысьтамен Камамбер, Робиода, Монтазио, Рокфор, Томино, Качотта но мукетъёсыз. «Дубровское» экофермалэн кивалтӥсез Анатолий Носуленко сыр пӧзьтонэн йӧл цехсэс вуоно арын тулыспал пумын - южтолэзь кутсконын лэзьыны чаклало шуыса пусйиз. Со ужрад элькунмылы кеч йӧл поттонэз трослы йылэтыны луонлык сётоз. Кылсярысь, 2020-тӥ арын толшорысен шуркынмонозь оглом 552 тонна кеч йӧл кыскизы, пудолэсь лыдзэ 34 процентлы йылэтӥзы. Туннэ нуналлы элькунамы 2 сюрс 476 сюроос возисько.  Тодэ вайытом, туэ «Дубровское» экофермае Даниысь горд выжыысь скалъёсты но вайизы вал.  Тегъёс: Удмуртия гуртвозёс йӧл пудо гуртвозёсъяминистерство Кияса 100ар  